২০১০ সালের নরওয়ের সন্ত্রাসী হামলার পরিকল্পনা

**২০১০ সালের নরওয়ে সন্ত্রাসী চক্রান্ত** হলো ডেনিশ সংবাদপত্র *[[জিল্যান্ডস-পোস্টেন|জিল্যান্ডস-পোস্টেনে]]* বোমা হামলা এবং কার্টুনিস্ট কার্ট ওয়েস্টারগার্ডকে হত্যা করার জন্য পরিকল্পনা। এটি একটি নরওয়ে ভিত্তিক পরিকল্পনা। আল-কায়েদার সাথে সম্পর্কযুক্ত দুই ব্যক্তিকে এই চক্রান্তের জন্য দোষী সাব্যস্ত করা হয়েছিল।অন্যদিকে, তৃতীয় একজন ব্যক্তিকে সন্ত্রাসের অভিযোগ থেকে খালাস দেওয়া হয়েছিল। 

## পটভূমি
মার্কিন ও ব্রিটিশ গোয়েন্দা সংস্থার সহযোগিতায় নরওয়েজীয় গোয়েন্দা সংস্থার তদন্তের পর, ২০১০ সালের ৮ জুলাই নরওয়েতে বসবাসরত তিনজন ব্যক্তিকে গ্রেপ্তার করা হয়। এই ঘটনাটিকে ১১ সেপ্টেম্বরের হামলার পর উন্মোচিত হওয়া বৃহত্তম সন্ত্রাসী নেটওয়ার্কের অংশ হিসেবে বর্ণনা করা হয়েছিল। ধারণা করা হয় যে, এই ব্যক্তিরা নরওয়েতে অবস্থানরত একটি আল-কায়েদা সেলের অংশ ছিলেন এবং তাদের সাথে ২০০৯ সালের নিউ ইয়র্ক সাবওয়ে ও যুক্তরাজ্য ষড়যন্ত্রের জন্য দায়ী নেটওয়ার্কের সংযোগ ছিল। তাদের বিরুদ্ধে নরওয়েতে এক বা একাধিক সন্ত্রাসী কর্মকাণ্ড ঘটানোর ষড়যন্ত্রের অভিযোগ আনা হয়।

তদন্তকারীদের মতে, এই ষড়যন্ত্রের নির্দেশ দিয়েছিলেন সালেহ আল-সোমালি এবং এর সাথে আদনান গুলশাইর এল শুকরিজুমাহ-র যোগসূত্র ছিল। অভিযুক্তদের মধ্যে অন্তত দুজন নিয়মিত সার্পসবর্গের (Sarpsborg) 'মুসলিম কালচারাল সেন্টার'-এ যাতায়াত করতেন; এটি এমন একটি মসজিদ যা সে সময় উগ্রপন্থী ও চরমপন্থী মতাদর্শের জন্য পরিচিত ছিল।

## সন্দেহভাজনদের তালিকা
১/মিকায়েল দাউদ (জন্ম নাম মোহাম্মদ রাশিদিন), ৩৯ বছর বয়সী চীনের একজন উইঘুর মুসলিম। তিনি ১৯৯৯ সালে শরণার্থী হিসেবে নরওয়েতে আসেন এবং ২০০৭ সালে নরওয়ের নাগরিকত্ব লাভ করেন।

২/শাওয়ান সাদেক সাঈদ বুজাক, ৩৭ বছর বয়সী ইরাকের একজন কুর্দি নাগরিক। তিনি ১৯৯৯ সালে নরওয়েতে আসেন এবং মানবিক কারণে সেখানে বসবাসের অনুমতি পান।

৩/ডেভিড জ্যাকবসেন (জন্ম নাম আলিশের আব্দুল্লাইফ), ৩১ বছর বয়সী একজন উজবেক নাগরিক। তিনি ২০০২ সালে রাজনৈতিক আশ্রয়প্রার্থী হিসেবে নরওয়েতে আসেন। শুরুতে তার আবেদন প্রত্যাখ্যান করা হলেও পরবর্তীতে পারিবারিক পুনর্মিলন প্রক্রিয়ার মাধ্যমে তিনি স্থায়ীভাবে বসবাসের অনুমতি লাভ করেন।

## তদন্ত ও বিচার
নরওয়েজীয় পুলিশ সিকিউরিটি সার্ভিস (PST)-এর মতে, অভিযুক্তরা হাইড্রোজেন পারক্সাইড ভিত্তিক বোমা তৈরির পরিকল্পনা করেছিল। গ্রেপ্তারের কয়েক মাস আগে থেকে জ্যাকবসেন পিএসটি-র সাথে যোগাযোগ করেছিলেন এবং তাদের তথ্যদাতা (informant) হিসেবে কাজ করেছিলেন। ব্যাপক নজরদারিতে থাকার কারণে, নরওয়েজীয় পুলিশ এই চক্রের সংগ্রহ করা বিপজ্জনক রাসায়নিকগুলো পরিবর্তন করে সেগুলোর বদলে ক্ষতিকারক নয় এমন পদার্থ রেখে দিতে সক্ষম হয়েছিল।

সেপ্টেম্বর মাসে বুজাক স্বীকার করেন যে, তিনি ডেনিশ সংবাদপত্র জিল্যান্ডস-পোস্টেন (Jyllands-Posten)-এ বোমা হামলা এবং দাউদের সাথে মিলে কার্টুনিস্ট কুর্ট ওয়েস্টারগার্ডকে গুলি করার পরিকল্পনা করেছিলেন। বুজাকের প্রতিরক্ষা আইনজীবী ব্রিনজার মেলিং অ্যাসোসিয়েটেড প্রেসকে দেওয়া এক বিবৃতিতে নিশ্চিত করেন যে, তার মক্কেল এই ষড়যন্ত্রে তার সংশ্লিষ্টতা স্বীকার করেছেন। মেলিং বলেন, "তিনি (বুজাক) মনে করেন একজন প্রকৃত মুসলিম হিসেবে সত্য বলা অত্যন্ত গুরুত্বপূর্ণ। এটি জরুরি যাতে মামলাটি আগের চেয়ে বেশি গুরুতর না হয় এবং এটি মুসলিমদের যতটা ক্ষতি করেছে তার চেয়ে বেশি ক্ষতি আর না করে।" জিল্যান্ডস-পোস্টেনে প্রকাশিত হযরত মুহাম্মদ (সা.)-এর ব্যঙ্গচিত্র বিতর্কের পর এই তিন ব্যক্তিই তাদের নাম পরিবর্তন করেছিলেন।

কয়েক দিন পরে, মূল অপরাধী হিসেবে সন্দেহভাজন মিকায়েল দাউদ দাবি করেন যে, তিনি ওসলোতে অবস্থিত চীনা দূতাবাস এবং নরওয়ের অন্যান্য স্থানে চীনা স্বার্থের ওপর বোমা হামলার পরিকল্পনা করেছিলেন। চীনে উইঘুর মুসলিমদের প্রতি আচরণের কারণে ব্যক্তিগত প্রতিহিংসা থেকে তিনি এটি করতে চেয়েছিলেন যা অন্য সন্দেহভাজনদের অজানা ছিল। এককভাবে কোনো পরিকল্পনা করলে তা নরওয়ের সন্ত্রাসবিরোধী আইনের অধীনে কঠোর সাজা এড়াতে সাহায্য করত, কারণ সেই আইনে অন্তত একজনের সাথে ষড়যন্ত্রে লিপ্ত হওয়ার শর্ত ছিল।

২০১২ সালের ৩০ জানুয়ারি ওসলো জেলা আদালত দাউদ এবং বুজাককে কোপেনহেগেন বা আরহুস (Århus)-এ জিল্যান্ডস-পোস্টেনের বিরুদ্ধে সন্ত্রাসবাদের ষড়যন্ত্রের জন্য দোষী সাব্যস্ত করে, তবে চীনা দূতাবাসে হামলার পরিকল্পনা সম্পর্কিত দাউদের দাবি খারিজ করে দেয়। দাউদকে সাত বছরের কারাদণ্ড এবং বুজাককে সাড়ে তিন বছরের কারাদণ্ড দেওয়া হয়, অন্যদিকে জ্যাকবসেনকে সন্ত্রাসবাদের অভিযোগ থেকে খালাস দেওয়া হয়। তবে বিস্ফোরক তৈরির অপরাধে তিনজনেই দোষী সাব্যস্ত হন।

পরবর্তীতে বোরগার্টিং আপিল আদালত এবং নরওয়ের সুপ্রিম কোর্ট এই রায় বহাল রাখে এবং দাউদের সাজা বাড়িয়ে আট বছর করা হয়।

## আরও দেখুন

* ২০১০ সালের কোপেনহেগেন সন্ত্রাসী হামলার পরিকল্পনা

## তথ্যসূত্র

বিষয়শ্রেণী:জিল্যান্ডস-পোস্টেনে মুহাম্মদের কার্টুন বিতর্ক